PRAHA. Česká polícia vyšetruje smrť cudzinca, ktorý v nedeľu 5. mája zomrel v jednej z pražských nemocníc. Hospitalizovali ho s podozrením na otravu metanolom.
V rovnakom zdravotníckom zariadení je hospitalizovaný v tejto súvislosti aj 55-ročný Čech.
Informácie v pondelok priniesol spravodajský portál iDNES.cz.
Podrobnosti o tom, o ktorú nemocnicu ide, sa úrady po dohode so zdravotníkmi rozhodli nezverejniť.
"Chceme, aby mal pacient pokoj na liečbu," vysvetlila hovorkyňa polície Andrea Zoulová.
Nebolo preto možné zistiť, kedy oboch mužov do nemocnice priviezli, ani to, v akom stave je druhý pacient, napísal web iDNES.cz.
Kriminalisti v spolupráci s colníkmi a hygienikmi intenzívne pátrajú po zdroji otravy.
"Znovu apelujeme na občanov, aby konzumovali alkohol výlučne z overených zdrojov," dodala Zoulová.
V súvislosti s týmto závažným prípadom pripravuje pražská polícia spolu s ďalšími orgánmi cielené kontrolné akcie nielen stánkového predaja alkoholu.